(13)

Svi podaci koji se traže ovim skraćenim obrascem CO moraju biti točni i potpuni. Traženi podaci moraju se navesti u odgovarajućem odjeljku skraćenog obrasca CO. Svaka strana koja ispunjava prijavu odgovorna je za točnost podataka koje podnosi. Naročito obratite pozornost na to da: (a) u skladu s člankom 10. stavkom 1. Uredbe o koncentracijama i člankom 5. stavcima 2. i 4. Provedbene uredbe, rokovi za prijave utvrđeni u Uredbi o koncentracijama ne počinju teći dok Komisija zajedno s prijavom ne zaprimi sve tražene podatke. Tim se zahtjevom omogućava Komisiji da ocijeni prijavljenu koncentraciju unutar strogih rokova predviđenih Uredbom o koncentracijama. Ako je prijava nepotpuna, Komisija je dužna pisanim putem i bez odgode obavijestiti o tome podnositelje prijave ili njihove predstavnike; (b) podnositelj ili podnositelji prijave tijekom pripreme svoje prijave moraju provjeriti da su sva imena, brojevi za kontakt te posebice e-adrese dostavljeni Komisiji točni, mjerodavni i ažurirani; (c) u skladu s člankom 5. stavkom 4. Provedbene uredbe, netočni ili obmanjujući podaci u prijavi smatraju se nepotpunim podacima. (d) traženi podaci za kontakt moraju se navesti u obliku koji je Glavna uprava za tržišno natjecanje propisala na svojim internetskim stranicama (16). Za ispravan postupak ispitivanja ključno je da su podaci za kontakt točni. U tu svrhu morate provjeriti jesu li navedene e-adrese personalizirane i dodijeljene konkretnim osobama za kontakt te da se ne radi o općim e-adresama društva (npr. info@, hello@). Komisija može prijavu proglasiti nepotpunom na temelju neodgovarajućih podataka za kontakt; (e) prema članku 14. stavku 1. točki (a) Uredbe o koncentracijama podnositeljima prijave koji su bilo namjerno bilo iz nehaja dostavili netočne ili obmanjujuće podatke može se izreći novčana kazna u visini do 1 % ukupnog prometa predmetnog poduzetnika. Nadalje, prema članku 6. stavku 3. točki (a) i članku 8. stavku 6. točki (a) Uredbe o koncentracijama Komisija može opozvati svoju odluku o usklađenosti koncentracije ako je zasnovana na netočnim podacima za koje je odgovorna jedna od strana u koncentraciji; (f) ako vam određeni podaci djelomično ili u potpunosti opravdano nisu dostupni (na primjer, zbog nedostupnosti podataka o ciljnom društvu tijekom sporne ponude), možete pisanim putem zatražiti da Komisija prihvati prijavu kao potpunu iako niste dostavili podatke tražene ovim skraćenim obrascem CO. Komisija će razmotriti takav zahtjev pod uvjetom da navedete razloge za nedostupnost podataka i svoje najbolje moguće procjene za podatke koji nedostaju zajedno s izvorima procjene. Ako je moguće, trebali biste navesti gdje bi Komisija mogla dobiti tražene podatke koji vama nisu dostupni; (g) na temelju članka 4. stavka 2. Provedbene uredbe, Komisija može ukinuti obvezu dostave određenih podataka u prijavi ako smatra da ispunjavanje tih obveza ili zahtjeva nije neophodno za ispitivanja predmeta. Stoga, možete prije podnošenja prijave podnijeti pisani zahtjev za izuzimanje u kojem od Komisije tražite da vas oslobodi dostavljanja tih podataka ako smatrate da ti podaci Komisiji nisu neophodni za ispitivanje predmeta. Te zahtjeve za izuzimanje potrebno je podnijeti istodobno s nacrtom skraćenog obrasca CO prije podnošenja prijave. Zahtjeve za izuzimanje potrebno je podnijeti zasebnom e-porukom upućenom odgovornom timu za rješavanje predmeta. Komisija će razmotriti takve zahtjeve za izuzimanje pod uvjetom da su navedeni opravdani razlozi zašto podaci o kojima je riječ nisu potrebni za ispitivanje predmeta. U skladu s najboljom praksom Glavne uprave za tržišno natjecanje o vođenju postupaka nadzora koncentracija, Glavnoj upravi za tržišno natjecanje obično je potrebno pet radnih dana da odgovori na zahtjev za izuzimanje. Kako bi se izbjegla sumnja, napominjemo da, iako je Komisija možda prihvatila da određeni podaci zatraženi skraćenim obrascem CO nisu bili potrebni za dovršetak prijave koncentracije, to ne sprečava Komisiju da u bilo kojem trenutku (prije ili nakon prijave) zatraži te podatke, primjerice putem zahtjeva za dostavljanjem podataka u skladu s člankom 11. Uredbe o koncentracijama.